
פניות ציבור בנושא: אתר ממשל זמין (gov.il) אינו זמין לבעלי טלפונים שאינם תומכים בקבלת הודעות sms


היו"ר ישראל אייכלר:

שלום עליכם, אנחנו פותחים את הישיבה של הוועדה לפניות הציבור בנושא אתר ממשל זמין (gov.il). אנחנו לא ממוקדים דווקא ב-gov.il, אלא גם להרבה שירותים ציבוריים אבל בעיקר gov.il, שיש בעיה שהוא אינו זמין לבעלי טלפונים שאינם תומכים בקבלת הודעת sms. 

בעצם זו ישיבת מעקב. היה לנו כבר דיון ב-27.11.2017. בסיכום הדיון בירכה הוועדה את מנהל ממשל זמין שבתחילת 2018 תהיה אפשרות לשינוי כתובת באמצעות מענה קולי גם לאנשים שאין להם sms, בעלי טלפונים כשרים. השאלה שאנחנו דנים עליה היום, האם מאז הדיון הקודם נוספו עוד שירותים של משרדי הממשלה שנותנים מענה ושירות יעיל גם לבעלי מכשירים ניידים כשרים. עלתה בדיון בקשה לפזר מוקדי אינטרנט כשרים באזורים שקיים ביקוש לכך.

הוועדה מקבלת פניות רבות של אזרחים שמחזיקים בידיהם מכשירים כשרים והם טוענים לקיפוח ואפליה, שהם לא יכולים ליהנות מהשירותים והמידע שניתן לבעלי הניידים האחרים. השירות הממשלתי, המידע הממשלתי ולא רק הממשלתי, הצרכני, צריך להיות שוויוני לכל האזרחים.

הוועדה קיימה הרבה ישיבות בנושא התחבורה הציבורית ואפשרות הטענת כרטיסי רב קו במכשירים הניידים. נראה שהמדינה כאילו עושה טובה לאזרחים שמחזיקים מכשירים כאלה, שגם הם יכולים לנסוע ברב קו. אגב, יש היום איזושהי התפתחות בעניין הרב קו, שיש מקומות שהוסיפו בתוך בתי כנסת, בכל מיני מקומות קופונים כאלה שאפשר לקנות רב קו, אבל בעניין הטלפונים עדיין אנחנו בפיגור.

הייתה טענה שמבחינה טכנולוגית זו בעיה קשה, אבל מתברר שבחברת פנגו ובחברת גוגל יש פתרון טכנולוגי למתן שירות למכשירים ניידים כשרים ולכן חייבת להתבצע חשיבה מחוץ לקופסה למציאת פתרונות טכנולוגיים למענה קולי ברור וקליט. 

ממידע לא רשמי שהגיע לוועדה, עולה כי 200,000 טלפונים כאלה נמכרים בארץ, שזה אומר כמעט מאות אלפי משפחות, אני לא יודע אם 100,000 או יותר, שאין להם גישה. 

שלומית אבינח:

הערכה, אין מספר רשמי. 

היו"ר ישראל אייכלר:

כן. אנחנו רוצים שגופים ממשלתיים ונותני שירותים יהיו חייבים לתת שירות גם למכשירים הכשרים ולתת שירות ללקוח ואנחנו חושבים שזו לא הוצאה, כי זה עניין טכנולוגי שאפשר לפתור אותו. 

אנחנו הזמנו לפה את מנהל יחידת ממשל זמין, יוגב שמני, ומנהל מערך חדשנות, יראל. ממשרד התחבורה נמצא פה עמית מחקר, איתי ואן ריין. מה זה עמית מחקר?

איתי ואן ריין:

אני דוקטור שעושה שנת התמחות במשרד התחבורה.

היו"ר ישראל אייכלר:

על?

איתי ואן ריין:

אני באגף טכנולוגיות של תחבורה ציבורית.

היו"ר ישראל אייכלר:

יופי, זה בדיוק הנושא. אלי שולשטיין מבנק ישראל. תודה שבאתם, כי בכלל הבנקים הם חלק בלתי נפרד מהשירות הציבורי הנדרש.

זכות דיבור ראשונה ליוגב שמני, מנהל יחידת ממשל זמין. בבקשה.

יוגב שמני:

טוב, אנחנו באמת היינו פה בנובמבר והתחייבנו לתת פתרון גם לבעלי טלפונים כשרים. לשמחתי הפתרון הזה כבר קיים. הוא עלה אגב לאחרונה, ממש בשבועיים האחרונים. כל אזרח, גם אם יש לו טלפון כשר, יכול להיכנס למערכת ההזדהות. ברגע שהמערכת מזהה שיש לו טלפון כשר, אוטומטית במקום הודעתsms רגילה, הוא מקבל הודעה קולית ואז הוא יכול להירשם למערכת ההזדהות ולצרוך את אותם שירותים שדורשים הזדהות. מאז, יש לנו כבר יותר שירותים שדורשים הזדהות, זה גם שאלת קודם. 

שלומית אבינח:

סליחה, לא הבנתי. מה הפתרון?

יוגב שמני:

כל השירותים שדורשים הזדהות, בעצם דורשים מהאזרח להזדהות במערכת ההזדהות הממשלתית. השירות שציינתם קודם, שינוי מען, שינוי כתובת, זה השירות הראשון שעלה לאוויר.

שלומית אבינח:

מה עוד אפשר לעשות?

יוגב שמני:

בדיקת עיכוב יציאה מהארץ. יש שני שירותים שלא נמצאים ספציפית אצלנו אבל הם משתמשים במערכת ההזדהות. הם שירותים של הנהלת בתי המשפט, מחייבים רישום במערכת ההזדהות ואז על בסיס זה הם מסתמכים ונותנים את השירות במערכת שנקראת נט המשפט.

שלומית אבינח:

גם ביטוח לאומי?

יוגב שמני:

לא, ביטוח לאומי עדיין לא לצערי. לאט-לאט אנחנו מצרפים משרדים נוספים. כרגע אלו ארבעת השירותים הקיימים.

שלומית אבינח:

אמרת שינוי מען, בדיקת עיכוב יציאה מהארץ, מה בתי משפט?

יוגב שמני:

שני שירותים שבעצם מאפשרים לכל אזרח לעיין בעצם בתיק המשפטי שלו במקום שמייצג יעשה זאת עבורו. 

היו"ר ישראל אייכלר:

מה הבעיה בביטוח הלאומי?

יוגב שמני:

ביטוח לאומי, בעיה אחרת. ביטוח לאומי זה גוף שעובד לצערנו לבד ולא בהכרח יחד איתנו. הם תאגיד סטטוטורי ולא ממש כפופים. הם פועלים בעצמם. אני הייתי שמח מאוד אם זה ישתנה, כי אנחנו בתפיסה שאנחנו רואים את האזרח, פעם אחת, אנחנו לא רוצים לטרטר אותו בין משרדי הממשלה השונים. 

היו"ר ישראל אייכלר:

דוחות של משטרה?

יוגב שמני:

המשטרה עובדת איתנו. רוב הממשלה משתמשים במערכות שלנו. זה לא אומר שכל השירותים דורשים הזדהות. 

היו"ר ישראל אייכלר:

ומה שלא דורש הזדהות?

יוגב שמני:

אז אין שום בעיה. נכנסים ל- gov.il, זה גם אמרתי בדיון הקודם וצורכים את השירות. 

היו"ר ישראל אייכלר:

הבעיה הייתה רק כשצריך הזדהות.

יוגב שמני:

רק כשצריך הזדהות אתה בעצם מקבל סיסמא לטלפון ב-sms. באותה תקופה הייתה בעיה שבעלי טלפון כשר לא יכולים לקבל sms, אז היום כמו שאמרתי, כל טלפון כשר יכול לקבל הודעה קולית ואז בעצם משלים את היכולת להירשם למערכת ההזדהות. 

שלומית אבינח:

ומה קורה אם הוא לא ענה להודעה הקולית, הוא לא היה זמין - - -

יוגב שמני:

ההודעה תקפה, למיטב זכרוני, לדקה. זה חלק ממנגנוני האבטחה, אז הוא יעשה תהליך - - - 

היו"ר ישראל אייכלר:

אז הוא נכנס שוב ויקבל - - - 

יוגב שמני:

כמו שאגב אם הוא לא מקבל את ה-sms, באותה המידה בדיוק. 

חשוב לציין שמערכת ההזדהות הזו, אגב, היא תאפשר לאזרח הרבה יותר. למשל, אנחנו הקמנו אזור אישי שממש בקרוב נפרסם אותו גם לציבור, שיאפשר לכל אזרח אחרי שהוא נרשם למערכת ההזדהות, להיכנס לאזור אישי שלו ולראות מידע וסטטוסים מהממשלה מותאמים אליו, כלומר אם עכשיו אני צריך לדעת מתי עלי לחדש את הדרכון, אני אדע את זה כבר באזור האישי שלי. מתי אני צריך לחדש רישיון נהיגה, אני אדע את זה באזור האישי. ככל שמשרדים ישתפו פעולה ויזינו את האזור האישי - - -

שלומית אבינח:

אז מה צריך כדי שהמשרדים ישתפו פעולה?

יוגב שמני:

אנחנו עובדים בשיתוף פעולה עם המשרדים. החלק שלנו בעצם זה להקים את התשתית, את הפלטפורמה כדי לאפשר למשרדים לספק את המידע עבור האזרחים. זו בעצם המהות - - - 

היו"ר ישראל אייכלר:

משרד התחבורה למשל, כבר מחובר?

יוגב שמני:

משרד התחבורה, אנחנו עובדים איתו בשיתוף פעולה. בקרוב מאוד אנחנו נכניס שירותים גם של משרד התחבורה לאזור האישי. אנחנו מתחילים מן הסתם מהמשרדים היותר גדולים שיש להם הרבה יותר מידע רלוונטי לאזרח. האזור אישי, אגב, יכיל הרבה מאוד דברים. אני רק בקצרה אמרתי מידע וסטטוסים. זה עוד הרבה מאוד מידע. לדוגמא, אם אני רוצה לשלוח לאזרח איזשהו מסמך, תמצית רישום או תעודת לידה, לא חייב לשלוח את זה באמצעות דואר ישראל, בדואר פיזי, אני יכול לשלוח איזשהו קישור שיפנה את האזרח לאזור האישי והוא יראה את הכול באופן דיגיטלי תוך חיסכון אדיר למשרדים ולמשק, במקום להוציא עלויות מאוד גבוהות על דואר פיזי.

היו"ר ישראל אייכלר:

זה לא בא במקום הדואר, נכון?

יוגב שמני:

לא. אזרח שיחליט להמשיך לקבל את הדואר באמצעות דואר ישראל, יוכל לבחור.

שלומית אבינח:

אתה אומר, מה שאתה רוצה זה תעודות לידה, תעודות פטירה.

יוגב שמני:

כל משרד ומה שהוא ירצה - - - 

היו"ר ישראל אייכלר:

מה עם רשות המיסים?

יוגב שמני:

רשות המיסים לשמחתי גם כן סוף סוף הבינו את הערך הגדול בפלטפורמה הזאת. 

שלומית אבינח:

אתה יכול להגיד לפרוטוקול מי כן? 

יוגב שמני:

המשרדים שכרגע איתם אנחנו רצים בעיקר זה רשות האוכלוסין וההגירה ומשרד התחבורה, שהם שני משרדים עתירי שירותים ומידע ולכן בחרנו בהם, משרד המשפטים, וככל שמשרדים נכנסים, אין מה לעשות, זה חלק מהרעיון, זה מעורר תיאבון גם למשרדים אחרים להיכנס ולהיות חלק מהתהליך הזה. 

דוגמא שציינתי קודם, אגב, הנהלת בתי המשפט, שהם לא חלק מ-gov.il כי יש להם מערכת ייעודית שעוסקת בעולם המשפט ובחרו להשתמש במערכת ההזדהות שלנו כי מבינים, כי האזרח מזדהה בעצם פעם אחת, לא משנה איזה שירות הוא צורך. 

היו"ר ישראל אייכלר:

מה עם הבנקים?

יוגב שמני:

אנחנו מדברים כרגע על הממשלה ועדיין לא המגזר הפיננסי. כמובן שמאוד נשמח בעתיד לשתף פעולה גם עם המגזר הפיננסי. 

היו"ר ישראל אייכלר:

אם איגוד הבנקים או בנק ישראל יבקש מכם להתחבר למערכת הזאת או להעתיק להם או לתת להם, זה הרי משהו טכנולוגי. 

יראל אשרת:

בעבר דיברנו על זה, גם נפגשנו עם כמה בנקים בנושא הזה. זה אפשרי. יש כל מיני מודלים בעולם איך זה עובד. באנגליה למשל זה נעשה על ידי חברות חיצוניות להזדהות - - - בכל מיני צורות. זה דורש עוד הקמה של תשתיות שהיום הן בהקמה אצלנו ובבנקים - - - - 

יוגב שמני:

אני חושב שאנחנו נגיע לשם, כי בסוף זה בעיניי מביא יתרון גם לבנקים. אנחנו נתחיל בקצב גבוה מול הממשלה קודם כול לבסס את מערכת ההזדהות בצורה טובה, ומן הסתם תוך כדי גם אנחנו נתניע פעולה מול בנקים, מול רשויות מקומיות.

היו"ר ישראל אייכלר:

יש לכם לוח זמנים מתי אתם תכסו את כל המשרדים הרלוונטיים?

יוגב שמני:

החלק העיקרי שלנו זה בעצם הקמת התשתית ולרתום את המשרדים. 

היו"ר ישראל אייכלר:

ואם יש תשתית?

יוגב שמני:

התשתית של מערכת ההזדהות קיימת מ-2016. לא משהו חדש. 

היו"ר ישראל אייכלר:

אז צריך רק לחבר את המשרדים. 

יוגב שמני:

צריכים לחבר את המשרדים. המשרדים צריכים להבין - - - 

היו"ר ישראל אייכלר:

שיש להם צורך. 

יוגב שמני:

כן.

היו"ר ישראל אייכלר:

אז לא צריך לזמן כל משרד ומשרד בנפרד, אפשר להעביר מכתב לכל המשרדים. 

יוגב שמני:

אנחנו עושים את זה. חלק מהאחריות שלנו ברשות התקשוב זה גם להנחות את אגפי מערכות מידע ואת מנכ"לי המשרדים בתוכניות העבודה שלהם.

היו"ר ישראל אייכלר:

אולי גם אנחנו נשלח להם מכתב, לכל המשרדים שיתחברו לדבר הזה. 

יוגב שמני:

כמובן שאנחנו נשמח מאוד. 

ציינת גם בכלל לגבי המגזר החרדי. אנחנו פועלים לא רק בהקשר הזה מול המגזר החרדי. לדוגמא, התחלנו פיילוט לפני חצי שנה בערך, אפילו יותר, עם עמדת שירות ייעודית למגזר החרדי בקהילת צאנז בנתניה. אפילו חנכנו אותה באופן רשמי יחד עם חבר הכנסת מקלב לפני כחודשיים. בינתיים זה נראה טוב ואם וכאשר זה יצליח, אנחנו נספק עוד עמדות כאלה ייעודיות במגזר החרדי בעוד מקומות. 

בלי קשר למגזר החרדי, יש עוד שמונה עמדות שירות כפי שקיימות במספר ערים בארץ, במודיעין עילית ובבית"ר עילית - - - 

שלומית אבינח:

מה זה העמדות האלה?

יוגב שמני:

עמדות שירות.

היו"ר ישראל אייכלר:

עמדות שירות כמו כספומט כזה שאפשר לגשת.

שלומית אבינח:

של אינטרנט?

יוגב שמני:

כן, שאפשר לצרוך שירותים ייעודים שהמשרדים פיתחו לטובת כאלה שאין להם - - - 

שלומית אבינח:

וזה בתשלום?

יוגב שמני:

ממש לא. 

היו"ר ישראל אייכלר:

למה אין את זה בירושלים?

יוגב שמני:

הם יושבים בירושלים.

היו"ר ישראל אייכלר:

יש גם בירושלים? איפה?

יראל אשרת:

בסופר פארם בקניונים, יש במשרד התחבורה. בירושלים זו פחות בעיה כי יש משרדי ממשלה שזה פשוט פרוס בתוכם - - -

היו"ר ישראל אייכלר:

אה, בתוך המשרדים.

יראל אשרת:

כן, אז ליד קבלת הקהל יש בכניסה גם עמדת שירות שלא מצריכה - - - ויש בעוד מקומות בירושלים, בקניונים. 

היו"ר ישראל אייכלר:

אני כבר סיפרתי את הבדיחה שהייתה, סיפור אמיתי. מישהי ניגשה למשרד הפנים ואמרו לה שיש תור גדול, למטה יש מכונה. היא ניסתה להוציא תעודת לידה, יצאה לה תעודת פטירה, אבל לא משנה. מעשה שהיה, כי צריך דיילים שיכוונו.

אני יכול לפנות למשרד התחבורה? 

יוגב שמני:

כן.

היו"ר ישראל אייכלר:

בבקשה. מה קורה אצלכם עם הרב קו?

איתי ואן ריין:

מדובר על תיקוף באמצעות הרב קו. הרב קו הוא כרטיס שהוא לא מחובר לחשבון חיצוני וכל הטענה שלו או שימש בו זה כתיבה לתוך אלמנט שנמצא בתוך המכשיר עצמו. מבחינה זאת הטענה עם טלפון חכם, גם מדובר רק על טלפונים חכמים שיש להם התקן שנקרא NFC. למשל לאייפון אין התקן כזה וגם מאייפון אתה לא יכול לטעון רב קו בצורה הזאת, ככה שזה לא בהכרח קשור לטלפון כשר או לא. מה שכן קיים בטלפונים שכן יש להם את ה-NFC, יש אפליקציה שנקראת כל קו ומאפשרת הטענה. זה צריך ממש מגע עם המכשיר. יש גם חנויות של אפליקציות כשרות וגם שם נמצא. 

היו"ר ישראל אייכלר:

החנויות, איפה הן?

איתי ואן ריין:

חנויות וירטואליות כמו שיש את google play. 
מבחינה של שירות לאזרח, מה שאנחנו מנסים לעשות, אפשר להטעין רב קו בהרבה מקומות. יש בכספומטים כאלה ניידים שנמצאים פזורים בכל מקום ונותנים את השירות הזה חינם. 

היו"ר ישראל אייכלר:

כספונט, משהו כזה.

איתי ואן ריין:

יש כמובן בתחנות האוטובוסים עצמן. בתחנות מרכזיות יש מכשירים. יש מכשיר ייעודי כזה שבעצם גם קורא את הצ'יפ הזה וניתן לחיבור במחשב ואפשר לרכוש אותו בעלות נמוכה, אז יש הרבה אפשרויות להטענת הרב קו. כרגע הטכנולוגיה היא לא מבוססת חשבון. יש תהליך שהוא תהליך שעדיין דנים בו כי הוא תהליך מאוד מורכב של להפוך את הכרטוס לכרטוס מבוסס חשבון. כמו שיש לך מנוי לחברת הסלולר, כך גם יהיה איזשהו חשבון חיצוני. זה לא בטכנולוגיה הנוכחית שהמשרד בחר לעבוד איתה עד היום.

היו"ר ישראל אייכלר:

הכרטיס החכם הספיק להזדקן.

איתי ואן ריין:

מהבחינה הזאת כן. כן יש אפשרות היום לטלפון שאין לו את זה. זו אפשרות שעכשיו ממש בפיתוח ותוך כמה חודשים היא תהיה, שאתה יכול להתקשר ובעצם לעשות את העברת הכסף בטלפון, אבל בכל מקרה בגלל שאתה צריך לרשום את זה למכשיר, בסוף אתה תצטרך ללכת לכספונט כזה ולשים את המכשיר והוא ידע ששילמת כבר והוא יטעין לך את הסכום ששילמת על המכשיר, אבל היות שדורש מגע פיזי, אז זה המגבלות.

היו"ר ישראל אייכלר:

ולגבי אינפורמציה מתי אוטובוס צריך להגיע ואיפה יש אוטובוסים, זה כן אפשר לעשות בטלפונים, נכון? אין איזו מגבלה בזה, נכון? 

איתי ואן ריין:

אין משהו שדורש הזדהות או דברים כאלה. 

היו"ר ישראל אייכלר:

לא תוכל לפתור את הבעיה של הטלפון שלי שמצלצל כל יום וכל לילה בעניין האוטובוסים בכותל המערבי שלא מגיעים ואלפי אנשים נדחפים. זה נורא ואיום. אנשים מצלצלים אלי ואני כבר יודע כמה הם צודקים וכמה זה נכון, והם לא משקרים, בוא תצלם, בוא תראה מה שעושים פה לאנשים. 

אני רוצה לעבור ברשותך לבנק ישראל. איפה אפשר לשלב את הבנקים בדבר הזה?

אלי שולשטיין:

אנחנו החל מ-1 באפריל מחייבים את הבנקים שעושים שימוש בסיסמא חד פעמית זמנית שנשלחת ב-sms לצורך זיהוי ואימות של הלקוח, אנחנו מחייבים אותם גם לשלוח את זה במסרון קולי לאותם טלפונים שלא יכולים לקבל sms.

היו"ר ישראל אייכלר:

מה-1 באפריל זה כבר עובד?

אלי שולשטיין:

אמור לעבוד מה-1 באפריל. 
היו"ר ישראל אייכלר:

בכל הבנקים?

אלי שולשטיין:

כן, ההוראה שלנו נכנסה לתוקף ב-1 באפריל. 

היו"ר ישראל אייכלר:

זה קיים כבר, אתה אומר.

אלי שולשטיין:

כן. נדרש להזדהות באמצעות סיסמא חד פעמית זמנית, יכול לבקש - - - 

היו"ר ישראל אייכלר:

אז הוא יכול לנהל את החשבון שלו כמו כל אחד אחר שיש לו - - - ?

אלי שולשטיין:

כן. 

היו"ר ישראל אייכלר:

למשל, אני לא ידעתי שזה קיים. 

שלומית אבינח:

גם כשניסינו לברר, אף אחד לא ידע על זה. 

אלי שולשטיין:

אני חושב שזה דווקא כן הוזן. זו הייתה איזושהי בקשה שהתקבלה אצלנו.

שלומית אבינח:

אנחנו ביקשנו את זה. 

אלי שולשטיין:

אני מניח. זה אמור היה להיות מפורסם. אני מניח שמי שצריך לדעת, יודע את זה. 

היו"ר ישראל אייכלר:

אז אנחנו צריכים לפרסם את זה, זאת אומרת, בנק ישראל צריך לפרסם את זה או אנחנו צריכים לפרסם את זה. לא משנה, צריך להודיע לציבור שיש שירות כזה.

אלי שולשטיין:

זה נמצא בהוראה שלנו וזה תקף החל מה-1 באפריל 2018.

שלומית אבינח:

מה בדיוק ההוראה אומרת?

אלי שולשטיין:

ההוראה אומרת שאם בנק מבקש ממך בתהליך הזיהוי והאימות להקיש סיסמא חד פעמית זמנית שנשלחת אליך באמצעות sms, אותו בנק צריך לאפשר ללקוח לבקש לשלוח את הסיסמא הזאת גם במסרון קולי בגלל שהטלפון שלו לא מסוגל לקבל sms.

היו"ר ישראל אייכלר:

יפה מאוד. 

שלומית אבינח:

אף אחד לא ידע את זה. אף אחד לא אמר.

היו"ר ישראל אייכלר:

תודה לאלי שולשטיין, הפיקוח על הבנקים. 

הגיע אלינו פונה. חבל שהגעת קצת אחרי שכל הבעיות נפתרו, אבל בוא נשמע מה הבעיה. 

אליעזר כהנא:

לא ידוע לי שנפתר נכון ללפני שבוע. אני פניתי למר יוגב שמני במייל.

היו"ר ישראל אייכלר:

תגיד מה הבעיה שלך.

אליעזר כהנא:

הבעיה שאי אפשר באמת להירשם. הזדהות ממשלתית, לא ניתן להירשם באמצעות טלפון כשר. אני לאחרונה התוודעתי לזה שאפילו מערכת שהייתה עד היום מאוד פשוטה, מערכת נט המשפט שעם תעודת זהות בלבד נכנסת אליה, היום צריך מערכת הזדהות ממשלתית ובעצם אני חסום אליה בגלל שאין לי טלפון שתומך ב-sms. 

היו"ר ישראל אייכלר:

יוגב, תחזור במשפט אחד על מה שאמרת. 

יוגב שמני:

קודם כול ראיתי את המסמך והתשובה בדרך אליך. לשמחתי, אנחנו חיכינו קצת עם התשובה כדי שהמערכת תעלה לאוויר. יש לנו בשורה משמחת שאכן קיים פתרון באמצעות הודעה קולית. עדכנתי קודם שהיום, ואני מוכן לעשות איתך את הרישום, אתה נכנס למערכת ההזדהות וברגע שהוא מזדהה שיש לך טלפון כשר, אתה מקבל אוטומטית הודעה קולית והוא לא מבקש sms. 

שלומית אבינח:

ואם זה לא עובד, יש איזה מוקד שירות?

יוגב שמני:

בוודאי. יש מוקד תמיכה, מפורסם גם באתר שלנו. 

היו"ר ישראל אייכלר:

מה המספר שלו?

יוגב שמני:

8440 אם אני זוכר נכון. דרך אגב, המספר הזה ב-gov.il והוא מקבל תמיכה טלפונית כמובן לכל התהליך, אז מהבחינה הזאת אפשר לסמן 'וי', זה עובד. שוב, אני מוכן אפילו יחד איתך לעשות את זה בחוץ אחר כך. 

לגבי נט המשפט, הקמנו מערכת הזדהות. עבר לבתי המשפט והבינו שהם לא יכולים להישאר עם הפרצה הזאת שקיימת, שקל מאוד להיכנס לנט המשפט ורוצים להתבסס על מערכת ההזדהות שלנו, ובצדק, ולכן יש אותן דרישות. שוב, כמו שאמרתי קודם, ממש לפי החזון שלנו, כשאנחנו אומרים, האזרח במרכז, האזרח מזדהה פעם אחת מול הממשלה ולא משנה מול איזו מערכת, כי הוא צורך את אותו שירות שדורש הזדהות. 

שלומית אבינח:

הסיסמא היא אותה סיסמא לכל האתרים?

יוגב שמני:

יש תהליך של רישום למערכת ההזדהות ויש את תהליך ההזדהות שאני רוצה לצרוך את השירות. כשאני רוצה לצרוך את השירות, אני מכניס את מספר הזהות שלי, את הסיסמא שאני בחרתי בתהליך הרישום ואני מקבל גם sms קולי. 

שלומית אבינח:

כמו שאתה נכנס לחשבון gmail שלך.

יוגב שמני:

נכון, כשאני לא זוכר את הסיסמא או משהו. אני בעצם מזדהה עם שני אמצעים, פעם אחת עם מה שאני יודע, פעם אחת עם מה שאני מקבל, סיסמא חד פעמית.

היו"ר ישראל אייכלר:

קופות החולים גם אותו דבר?

יוגב שמני:

קופות החולים הם לא דרכנו, אבל אני חושב שגם משתמשים בפתרונות דומים. בסוף כל השוק הזה, גם מה שאלי ציין, גם הבנקים עובדים על אותו עיקרון בדיוק.

שלומית אבינח:

קופת חולים זה בכלל לא דרך טלפון. אתה עושה שנת לידה ותעודת זהות.

אלי שולשטיין:

זה להזמין תור, אבל כדי להיכנס לבדיקות רפואיות שלך, אתה יכול להשתמש במה שנקרא סיסמא חד פעמית זמנית.

היו"ר ישראל אייכלר:

ואפשר גם במסרון?

אלי שולשטיין:

כן. זה במסרון טקסט. אני לא יודע אם זה במסרון קולי. 

יוגב שמני:

מה שחשוב להבין, שהכול בסוף בהתאם לרמת רגישות השירות. ככל שהשירות יהיה רגיש יותר והמידע שאתה נחשף אליו רגיש יותר, רמת ההזדהות היא צריכה להיות מורכבת יותר או חזקה יותר.

היו"ר ישראל אייכלר:

מה קורה לאדם שהוא שוכח את הסיסמא שלו בכל האתרים האלה? הוא יכול לקבל סיסמא חדשה?

יוגב שמני:

יש אופציה בעצם לשחזר את הסיסמא, בעצם לקבוע סיסמא חדשה אחרי תהליך אימות שאנחנו מוודאים שאכן האזרח הנכון הוא זה שביקש.

היו"ר ישראל אייכלר:

כי יש כל כך הרבה היום שירותים שצריך סיסמא, שצריך להיות גאון של ספר טלפונים. 

יוגב שמני:

עושים את זה לבד, אגב. 

שלומית אבינח:

ותמיד זה לא נכון.

היו"ר ישראל אייכלר:

ותמיד שוכחים. 

טוב, אני רוצה לסכם את הישיבה, ברשותכם.

אני מברך על כל אלו שבאו ועל הענייניות של הדיון ויותר מזה, על התשובות החיוביות. 

אני מברך על הצטרפות משרדי הממשלה לשירות הזדהות של ממשל זמין. הברכות צריכים לשלוח לראש הממשלה. הוא מקבל רק ביקורת, אז לפעמים גם מילה טובה על השירות הזה. 

שלומית אבינח:

למה? למבצע.

היו"ר ישראל אייכלר:

ודאי. אם את רוצה לחזק את יוגב, גם הבוס שלו צריך לקבל את המכתב. אני לא יודע אם אתה עובד ישיר במשרד ראש הממשלה, אבל כך אני חושב, לא?

יוגב שמני:

יחידת ממשל זמין היא יחידת הביצוע של רשות התקשוב הממשלתי. 

היו"ר ישראל אייכלר:

אבל במשרד ראש הממשלה.

יוגב שמני:

כן, משרד רוה"מ. 

משרדי הממשלה צריכים להיות מעוניינים להתחבר לשירות ההזדהות של ממשל זמין גם לאנשים שיש להם קווי טלפונים כשרים. אנחנו נפנה לשר הבריאות לבקש גם מקופות החולים לתת את השירות לטלפונים כשרים במסרונים קוליים לאלה שאין להם sms. גם לביטוח הלאומי, אנחנו נפנה למנכ"ל מאיר שפיגלר שיתחבר לשירות של ממשל זמין עם שירות ההזדהות. 

הוועדה רשמה את הודעת בנק ישראל, אלי שולשטיין, הפיקוח על הבנקים, שכבר היום חייבים כל הבנקים להיות חלק משירות ההזדהות של ממשל זמין. צריך לפרסם שבנק ישראל נתן הנחיה לבנקים שהחל מה-1.4.2018 כל בנק שמבקש תהליך זיהוי ואימות, הוא צריך להגיש סיסמא חד פעמית ולאפשר גם לשלוח במסרון קולי למי שאין לו מסרון כתוב.

אני רוצה להודות לכם שבאתם, ולפונה שלנו. תודה רבה ובהצלחה. 


הישיבה ננעלה בשעה 14:30.












image1.png




